Haris Brkić
<s>Haris Brkić (Sarajevo, 24. jul 1974 — Beograd, 15. decembar 2000) bio je košarkaš.</s><s>Košarkom je počeo da se bavi u sarajevskoj Bosni sa deset godina.</s><s>U Partizan je došao 1992. godine.</s><s>Posle pozajmice čačanskom Borcu, od sezone 1993/1994. nastupao je za prvi tim Partizana.</s>

<s>U narednih šest sezona sa velikim uspehom igrao je za Partizan, sa kojim je osvojio tri titule prvaka države i tri nacionalna Kupa.</s><s>U sezoni 1997/98, sa „crno-belima“ je nastupao na Fajnal foru Evropske lige u Barseloni.</s>

<s>Sa mladom reprezentacijom Jugoslavije osvojio je bronzanu medalju na Evropskom prvenstvu u Turskoj 1996. godine, a bio je i povremeni član seniorskog državnog tima.</s>

<s>U sezoni 1999/2000. igrao je u podgoričkoj Budućnosti, sa kojom je osvojio još jednu titulu prvaka Jugoslavije, a krajem 2000. godine, ponovo se vratio u Partizan.</s><s>Posle povratka odigrao je pre smrti još tri zvanične utakmice u „crno-belom“ dresu.</s>

<s>Dana 12. decembra 2000. nepoznati napadač je pucao u Harisa Brkića na parkingu ispred beogradske dvorane "Pionir".</s><s>Brkić je ustreljen oko 21 časa na parkingu hale "Pionir" sa dva hica iz malokalibarskog pištolja u glavu.</s><s>Jedan metak je pogodio nesrećnog košarkaša u predelu jagodične kosti, a drugi ispod oka.</s><s>Počinilac zločina pobegao je u nepoznatom pravcu.</s><s>Slučajni prolaznik zatekao je nepomično Brkićevo telo pored njegovog automobila i obavestio ljude iz Partizana koji su još bili u dvorani.</s><s>Brkić je prevezen u Urgentni centar, a potom je i operisan na Neurohirurgiji.</s><s>Posle operacije bio je u komi sve do jutra 15. decembra 2000, kada je njegovo srce prestalo da kuca.</s><s>I dalje nije poznato ko je ubio Harisa Brkića.</s>

<s>U znak sećanja na Harisa Brkića, klubovi za koje je nastupao, Bosna, Partizan i Budućnost svakog leta organizuju Memorijalni turnir.</s>

<s>U istoriji KK Partizan upisan je kao deseti igrač na večnoj listi po broju odigranih utakmica (290), a osmi na listi strelaca sa 3.709 postignutih poena.</s><s>Na listi najboljih strelaca crno-belih u evropskim kupovima, Brkić zauzima peto mesto sa 951 poenom.</s>

<s>Izvori 
 Arhiva Vlade Srbije
 Sport B92</s>

<s>Spoljašnje veze 
 Roditelji Harisa Brkića - intervju („Alo“, 10. decembar 2012)</s>

<s>Jugoslavenski košarkaši
Bosanskohercegovački košarkaši
Košarkaši Partizana
Košarkaši KK Budućnosti
Bek šuteri
Niska krila
Žrtve ubistva
Biografije, Sarajevo</s>

